Hy is Woensdag in die vroeë oggendure in sy slaapkamer in die opstal deur drie onbekende mans met ’n lang ystervoorwerp, vermoedelik ’n koevoet, aangerand en vir dood agtergelaat.
Hy moes 70 steke in sy kop kry en hy sal Woensdag of Donderdag ’n operasie aan sy linkeroog ondergaan.
Hy sê hy het met ’n groot geskreeu opgespring en onmiddellik met die aanvallers begin stoei. Hulle het hom egter aanhoudend met die stuk yster (hy vermoed dit was ’n koevoet) geslaan.
Back sê dat hy een van sy aanvallers beetgehad het toe ’n ander een met die ysterstaaf naderkom en vir hom mik. Hy wou probeer om die aanvaller wat hy beetgehad het, teen die een met die ysterstaaf te gooi.
Die man met die ysterstaaf het egter geslaan en hy is teen sy regteroog getref. Back het toe sy bewussyn verloor.
Hy het wakker geword terwyl sy aanvallers besig was om sy hande en voete met die muskietnet wat om sy bed was vas te bind en hom in ’n mat wat in sy kamer was, toe te rol. Hulle het die muskietnet in repe opgeskeur.
Hy sê die man het hom toe gelos. Hy het onder sy bed ingerol en daar gewag totdat hy niemand meer in die huis kon hoor nie.
Back het toe onder die bed uitgerol en al met die muur langs uit die huis op sy vasgebinde voete gehop. Buite die huis het hy in ’n gat neffens die wingerde geval. Hy wou tot in die wingerde kom sodat hy daar kon “wegraak”, sou sy aanvallers besluit om terug te kom.
Toe hy besef die aanvallers is weg, het hy sy voete uit die repe muskietnet geruk en met sy hande nog steeds vas na sy motor gehardloop.
Volgens Back het sy aanvallers toegang tot sy huis verkry deur ’n venster oop te dwing aan die kant van die huis waar daar nie honde is nie. Hulle het ook die ysterhek tussen die slaapkamers en leefvertrekke met ’n koevoet, vermoedelik dieselfde een waarmee hulle hom geslaan het, oopgebreek.